Anita Knakkergaard (DF), 2011-05-05:
Det har til formål at fremme konkurrencen og produktiviteten i den private og offentlige sektor, herunder en større effektivitet i byggeriet.
Med lovforslaget foreslås, at lovens formålsbestemmelser og anvendelsesområde udvides til også at omfatte regionalt og kommunalt byggeri, og at der indsættes hjemmel til, at økonomi- og erhvervsministeren kan bestemme, at regler udstedt i medfør af statsbyggeloven også skal gælde for bygninger og dertil knyttede anlæg, hvor en region eller kommune er bygherre, f.eks. ved byggeri af sygehuse, institutioner, idrætsanlæg og skoler.
Bygninger og dertil knyttede anlæg, der helt eller delvis finansieres med lån eller tilskuddet fra regioner og kommuner, og bygninger til brug for institutioner, hvis drift helt eller delvis betales af regioner og kommuner, f.eks. selvejende institutioner, og også ombygninger kan være omfattet.
Der er dog en mindstegrænse for entreprisesummen, der i første omgang bliver fastsat til 20 mio. kr. Men allerede under forhandlingerne gjorde Dansk Folkepartis erhvervsordfører, fru Colette L. Brix, opmærksom på, at det var nødvendigt med en mindstegrænse på mindst 100-200 mio. kr., men vi kunne få en mindstegrænse på 20 mio. kr.
Af KL’s høringssvar fremgår, at mindstegrænsen bør være betragtelig større end 20 mio. kr. og bør ligge på mindst 100 mio. kr.
Det samme fremgår af Danske Regioners høringssvar.
Af aftalen vedrørende konkurrencepakken fremgår det, at den nærmere udmøntning fastlægges i samarbejde med KL og Danske Regioner.
Vores ønske vil derfor være, at ministeren allerede nu ved et eventuelt ændringsforslag hæver mindsteprisen på entreprisesummen til 100 mio. kr.
Jeg vil kort opremse de bekendtgørelser, der på nuværende tidspunkt er udstedt med hjemmel i statsbyggeloven: nøgletalsbekendtgørelsen, kvalitetssikringsbekendtgørelsen, ikt-bekendtgørelsen, bekendtgørelsen om anvendelse af OPP, patnering og nøgletal, OPP-bekendtgørelsen og bekendtgørelsen om selektiv nedrivning af statsbygninger. Det fremgår, at nøgletalsbekendtgørelsen og bestemmelse om anvendelse af nøgletal, som følger af bekendtgørelsen om OPP, partnering og nøgletal, samt OPP ikke vil finde anvendelse for regionale og kommunale byggerier.
Følgende vil derfor for mig at se finde anvendelse for kommunale og regionale byggerier: ikt-bekendtgørelsen, bekendtgørelsen om anvendelse af OPP og partnering, OPP-bekendtgørelsen og kvalitetssikringsbekendtgørelsen.
Med hensyn til bekendtgørelse om kvalitetssikring mener jeg som boligordfører for Dansk Folkeparti, at entreprisesummen ikke bør hæves til 100 mio. kr., men blot være den gældende.
I Dansk Folkeparti mener vi, at kvalitetssikringen er vigtig, så vi undgår det byggesjusk og svigt i byggeriet, som vi tidligere har set, og som har kostet samfundet mange penge.
Jeg vil endvidere henvise til erfaringerne i det almene byggeri.
Loven træder i kraft den 1. juli 2011, og derfor vil jeg til slut spørge ministeren, om lovforslaget skal gælde for de kommende sygehusbyggerier, altså for de der store sygehuse, som vi får, for jeg kan se, at der i nogle af svarene ligger, at man kan være bange for det, fordi man allerede er gået i gang med planlægningen.
Vi er selvfølgelig i Dansk Folkeparti positive over for lovforslaget, men mener, at ministeren bør se på muligheden for at forbedre forslaget, når dette er en mulighed.